PATVIRTINTA

Kauno miesto savivaldybės tarybos

2017 m. kovo 28 d.

sprendimu Nr. T-172

(2017 m. balandžio 25 d. sprendimo Nr. T-234 redakcija)

**TARPDISCIPLININIO ITIN GABIŲ MOKINIŲ UGDYMO PROGRAMOS VYKDYMO IR PARAIŠKŲ DALYVAUTI PROGRAMOJE TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis aprašas reglamentuoja Kauno miesto savivaldybės (toliau – Savivaldybė) vykdomos Tarpdisciplininio itin gabių mokinių ugdymo programos (toliau – Programa) vykdymo ir paraiškų dalyvauti Programoje teikimo tvarką.

2. Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose vartojamas sąvokas.

**II SKYRIUS**

**PROGRAMOS PASKIRTIS, TIKSLAS, UŽDAVINIAI, STRUKTŪRA, MOKYMO(SI) APLINKA**

3. Tarpdisciplininis itin gabių mokinių ugdymas siejamas su integruotu atskirų mokslo sričių – matematikos ir gamtos mokslų, socialinių ir humanitarinių mokslų, sporto mokslo, taip pat meno žinių perteikimu ir aktyvia, įvairias mokslo sritis integruojančia mokinių veikla. Ugdant mokinius nagrinėjami bendri įvairių mokslo krypčių sąlyčio aspektai, gamtos mokslų, socialinių ir humanitarinių mokslų, sporto mokslo ir menų temos glaudžiai siejamos su kasdieniu gyvenimu. Projektiniai darbai, įvairūs bandymai, kūrybinės dirbtuvės, praktinė veikla ir tyrimai sudaro prielaidas pereiti nuo mokymo prie mokymosi, jį padaro patrauklų ir įdomų. Aktyvi mokinių veikla atspindi jų įgytas žinias – tai, ką jie patyrė, suprato, išsiaiškino, sudaro sąlygas jų individualioms nuostatoms reikštis.

4. Programos vykdymo tikslas – sukurti palankias sąlygas itin gabiems Kauno miesto bendrojo ugdymo mokyklų mokiniams plėtoti savo prigimtinius gebėjimus. Siekiama, kad mokiniai galėtų atrasti ir patirti mokslo ir pasaulio pažinimo džiaugsmą, įgytų papildomų žinių ir gebėjimų pagrįstai rinktis tolesnio mokymosi galimybes, pasitelkiant įgytas mokinių kompetencijas, plėtojant ir tobulinant jų gebėjimus, ugdyti mokinių vertybines nuostatas, skatinančias pažinti save ir pasaulį, formuojančias ir plėtojančias esminius mokinių asmenybės raidos principus ir gaires.

5. Programos uždaviniai:

5.1. ugdyti atsakingą, savo jėgomis pasitikinčią, siekiančią darnos su savimi ir kitais, fizinio aktyvumo ir veiksmingo mąstymo poreikį suvokiančią ir nuolatinės saviugdos poreikį įgijusią asmenybę, gebančią formuoti kritišką, kūrybišką santykį su socialinio ir kultūrinio gyvenimo tradicijomis ir naujovėmis;

5.2. ugdyti mokinių mokslinę pasaulėvoką, pasaulio vientisumo suvokimą, gebėjimą kelti klausimus ir hipotezes, apibendrinti tyrimuose gautus duomenis, formuluoti pagrįstas išvadas;

5.3. ugdyti mokinių gebėjimą analizuoti ir kritiškai vertinti įvairius meno pavyzdžius, ugdyti pozityvias kultūrines mokinių nuostatas, poreikį domėtis įvairiomis meno kryptimis ir formomis;

5.4. sudaryti sąlygas išsamiai pažinti atskirų mokslo sričių ir meno dėsningumus ir įvairovę, ugdyti veiksmingus mąstymo įpročius;

5.5. formuoti mokymosi strategijas ir būdus pasirinkti gebančią, mokymosi gebėjimus įgijusią, mokymosi perspektyvą numatančią ir jos siekiančią asmenybę.

6.Programos struktūra:

6.1. asmenybės ugdymo dalis, apimanti fiziologinę, psichologinę ir filosofinę ugdymo sritis;

6.2. matematikos ir gamtos mokslų dalis, pagrįsta matematikos ir gamtos mokslų integracija;

6.3. socialinių ir humanitarinių mokslų dalis, pagrįsta socialinių ir humanitarinių mokslų integracija;

6.4. sporto mokslo dalis, apimanti integruotą sveiką gyvenseną, fizinį aktyvumą, atskirų sporto šakų pažinimą;

6.5. menų dalis, apimanti integruotus atskirus meno dalykus.

7. Programa gali turėti tam tikros mokslo krypties ar meno modulius.

8. Mokinių ugdymas vykdomas tam tikrai Programos daliai pritaikytose aplinkose, pasitelkiant aktyviai mokinių veiklai būtinas mokymo(si) priemones.

9. Programos ugdymo planą tvirtina Savivaldybės administracijos direktorius.

10. Mokiniams, baigusiems Programą, išduodami tai patvirtinantys pažymėjimai.

**III SKYRIUS**

**PROGRAMOS ĮGYVENDINIMAS, PARAIŠKŲ DALYVAUTI PROGRAMOJE TEIKIMAS, PROGRAMOS GRUPIŲ SUDARYMAS, MOKYMO SUTARČIŲ PASIRAŠYMAS**

11. Programa skirta Kauno miesto bendrojo ugdymo mokyklų 3–11 klasių mokiniams.

12. Programos trukmė:

12.1. Programa yra tęstinė, pradėję mokytis pagal Programą mokiniai mokosi iki 11 klasės.

12.2. Programa pradedama įgyvendinti 2017–2018 mokslo metais, formuojant 3 klasių, 6 klasių ir 10klasių mokinių grupes. 2018–2019 mokslo metais tęsiamas šių mokinių ugdymas, taip pat formuojamos naujos 3 klasių, 6 klasių ir 10 klasių mokinių grupės. 2019–2020 mokslo metais tęsiamas visų pradėtų ugdyti mokinių ugdymas, taip pat formuojamos naujos 3 klasių, 6 klasių ir **10** klasių mokinių grupės. 2020–2021 mokslo metais tęsiamas visų pradėtų ugdyti mokinių ugdymas, taip pat formuojamos naujos 3 klasių mokinių grupės. Vėliau kasmet formuojamos naujos 3 klasių mokinių grupės ir tęsiamas visų pradėtų ugdyti mokinių ugdymas.

13. Programai įgyvendinti vykdytojai parenkami Lietuvos Respublikos teisės aktų nustatyta tvarka. Su jais pasirašomos Programos įgyvendinimosutartys, kuriose nustatomi šalių įsipareigojimai įgyvendinant Programą.

14. Paraiškas dalyvauti Programoje teikia Kauno miesto bendrojo ugdymo mokyklos (toliau – Mokyklos), gavusios mokinių arba jų atstovų prašymus dėl mokinių ugdymo pagal Programą. Paraiškų dalyvauti Programoje teikimo pradžia, Mokyklų klasės, kurių mokiniai ateinančiais mokslo metais kviečiami dalyvauti Programoje, formuojamų atskirų klasių grupių skaičius, formuojamų Programos modulių kryptys ir grupių skaičius, maksimalus mokinių skaičius grupėse, paraiškų teikimo terminai, paraiškos forma ir kiti dokumentai, reikalingi Programai įgyvendinti, nustatomi Savivaldybės administracijos direktoriaus įsakymu.

15. Mokyklos kartu su paraiškomis teikia mokinių testavimo WASI testu (Wechslerio trumpąja intelekto skale) rezultatus. WASI testu (Wechslerio trumpąja intelekto skale) rekomenduojama testuoti:

15.1. mokinius, besimokančius pagal pradinio ugdymo programas, kurių einamųjų mokslo metų I pusmečio (I trimestro) lietuvių kalbos (gimtosios ar valstybinės), matematikos, pasaulio pažinimo dalykų (visų trijų dalykų) rezultatai įvertinti aukštesniuoju lygiu ir kurių testavimo J. C. Raveno spalvotųjų sudėtingėjančių matricų testu rodikliai įvertinti 90–99 procentiniais balais;

15.2. mokinius, besimokančius pagal pagrindinio ugdymo programas, kurių einamųjų mokslo metų I pusmečio (I trimestro) mokymosi vidurkis ne mažesnis nei 9,5 balo (mokymosi vidurkiui nustatyti rekomenduojama sumuoti šių mokomųjų dalykų I pusmečio (I trimestro) pažymius: lietuvių kalba (gimtoji ar valstybinė), užsienio kalba (1-oji), matematika, istorija, gamta ir žmogus);

15.3. mokinius, besimokančius pagal vidurinio ugdymo programas, kurių einamųjų mokslo metų I pusmečio (I trimestro) mokymosi vidurkis ne mažesnis nei 9,2 balo (mokymosi vidurkiui nustatyti rekomenduojama sumuoti šių mokomųjų dalykų I pusmečio (I trimestro) pažymius: lietuvių kalba (gimtoji ar valstybinė), užsienio kalba (1-oji), matematika, istorija, biologija, chemija, fizika).

16. Už mokinių testavimo WASI testu (Wechslerio trumpąja intelekto skale) organizavimą, testuojamų mokinių asmens duomenų saugojimą, kandidatų pateikimą testuoti ir mokinių testavimo rezultatų pateikimą Savivaldybei atsakingi Mokyklų, teikiančių paraiškas dalyvauti Programoje, direktoriai. Kartu su Mokyklų paraiškomis turi būti pateikti mokinių testavimo WASI testu (Wechslerio trumpąja intelekto skale) rezultatai. Savivaldybės administracijos direktoriaus įsakymu tvirtinami Programos grupių mokinių sąrašai sudaromi vadovaujantis WASI testo (Wechslerio trumposios intelekto skalės) rezultatais.

17. Mokinių testavimą WASI testu (Wechslerio trumpąja intelekto skale) gali vykdyti tik paslaugų teikėjai, turintys licencijas vykdyti šią veiklą.

18. Atsižvelgdamas į Savivaldybės administracijos direktoriaus įsakymu nustatytą formuojamų atskirų Programos klasių grupių ir modulių skaičių, maksimalų mokinių skaičių grupėje ir mokinių testavimo rezultatų reitingavimo (pirmumo) eilę, Savivaldybės administracijos Švietimo skyrius (toliau – Skyrius) per 5 (penkias) darbo dienas po Mokyklų paraiškų pateikimo sudaro Programos grupių sąrašus ir parengia Savivaldybės administracijos direktoriaus įsakymą dėl Programos grupių sąrašų tvirtinimo. Jei mokinys nusprendžia nedalyvauti Programoje arba neatvyksta į užsiėmimus pagal Programą be pateisinamos priežasties 1 mėnesį ir ilgiau, vietoj jo Programoje dalyvauti siūloma kitam pagal reitingavimo (pirmumo) eilę pirmumą turinčiam mokiniui. Programos grupės sudaromos ir keičiamos Savivaldybės administracijos direktoriaus įsakymu. Po Savivaldybės administracijos direktoriaus įsakymo išleidimo Skyrius apie tai per 5 (penkias) darbo dienas informuoja paraiškas pateikusias Mokyklas.

19. Mokinių, dalyvausiančiųjų Programoje, bendrasis intelekto koeficientas, įvertinus WASI testu (Wechslerio trumpąja intelekto skale), negali būti žemesnis nei 120 IQ. Jei dviejų ar daugiau mokinių intelektinių gebėjimų įvertinimas yra vienodas ir vienas iš mokinių negali būti įtrauktas į Programos dalyvių sąrašus dėl nustatyto maksimalaus klasių grupių ir mokinių grupėje skaičiaus, į Programos dalyvių sąrašus įtraukiamas aukštesnį I pusmečio (II trimestro) mokymosi vidurkį turintis mokinys ar mokinys, kurio testavimo J. C. Raveno spalvotųjų sudėtingėjančių matricų testu rodikliai įvertinti aukštesniu balu. Jei šie mokinių rodikliai taip pat yra vienodi ir vienas iš mokinių vis tiek negali būti įtrauktas į Programos dalyvių sąrašus dėl nustatyto maksimalaus klasių grupių ir mokinių grupėje skaičiaus, į Programos dalyvių sąrašus neįtraukiamas nė vienas tokį patį intelekto koeficientą, mokymosi vidurkį ar vertinimą J. C. Raveno spalvotųjų sudėtingėjančių matricų testu turinis mokinys. Į intelekto vertinimo pasikliauties intervalą neatsižvelgiama.

20. Programoje dalyvaujančių mokinių ir Programos vykdytojų teisės ir pareigos nustatomos sutartyse.

**IV SKYRIUS**

**PROGRAMOS FINANSAVIMAS**

21. Programa finansuojama Savivaldybės lėšomis.

22. Skyrius iki einamųjų metų lapkričio 1 d. informuoja Savivaldybės administracijos direktorių apie ateinančių metų lėšų poreikį Programai įgyvendinti. Savivaldybės administracijos direktorius, rengdamas ateinančių metų Savivaldybės biudžeto projektą, numato lėšų Programai įgyvendinti.

**V SKYRIUS**

**BAIGIAMOSIOS NUOSTATOS**

23. Informacija apie Programos įgyvendinimą skelbiama Savivaldybės interneto svetainėje.

24. Programos įgyvendinimo stebėseną vykdo Skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_